Topmatrieks: Leanke wil meganiese ingenieur wordLeanke Maritz Sy het A’s in Engels, wiskunde, geografie, rekeningkunde, ingenieursgrafika en -ontwerp, fisiese wetenskappe en lewensoriëntering gekry. Leanke gaan vanjaar meganiese ingenieurswese aan die Universiteit van Pretoria studeer. “Ek het hierdie rigting gekies omdat ek baie van fisika en wiskunde hou. Ek het ŉ kreatiewe brein wat uitdagings nodig het. Ek wil probleme kan oplos.” Sy hou daarvan om met waterverf te skilder. “Ek skilder graag diere en mense naby aan my.” Leanke was ŉ joernalis op die skoolkoerant se redaksie en was ook lid van die matriekraad. “Die motivering van my vriende en familie het my die wil gegee om te presteer. Ek wil suksesvol wees en ek streef daarna om die beste te wees.” Leanke se ma, Leané, is haar rolmodel. “Sy is geduldig en dra die vrugte van die gees. Sy dra ons gesin en sy straal soveel liefde uit.” Haar raad aan toekomstige matrieks is: “Werk ou vraestelle uit en werk deur die jaar hard.” Dit sluit ook aan by haar lewensfilosofie: Ek glo dat jy bo jou omstandighede kan uitstyg. Jy moet doen wat jou gelukkig maak.